FW vind Malema bietjie 'laf' – praag.co.za
FW vind Malema bietjie 'laf'
Die FW de Klerk-stigting het 'n verklaring uitgereik waarin Julius Malema se uitlatings as 'laf'beskryf word. Malema het in 'n toespraak in Soweto gesê dat FW de Klerk "steeds as die vyand" beskou moet word. Volgens FW de Klerk is dit "so laf dat dit beswaarlik kommentaar verdien".
Hoewel Die Burger in Afrikaans oor De Klerk se verklaring berig het, het feitlik geen ander nuusmedia aandag daaraan geskenk nie. Die FW de Klerk-stigting se verklarings word ook slegs in Engels uitgereik.
Volgens De Klerk, druis Malema se gedrag in "onverantwoordelike uitbarstings" in teen die voortreflike "tradisies wat die ANC oor die afgelope 100 jaar ontwikkel het" en moet daarom 'n "groot verleentheid vir die vele beginselvaste en gedissplineerde ANC-lede wees".
Hoewel laf, "kan Malema se bombastiese uitbarstings oor 'n groot aantal ander onderwerpe van nasionalisering tot Botswana – en die onverklaarbare feit dat die ANC-leierskap hom nie tot orde roep nie – nie geïgnoreer word nie," het De Klerk gesê.
Voorts meen die voormalige staatspresident, wat by die onderhandelingstafel teenoor mnr. Cyril Ramaphosa van die ANC en mnr. Joe Slovo van die SAKP gekapituleer het, dat "Malema en die ANC-jeuliga (ook) 'n ernstige verleentheid vir Suid-Afrika geword het. Hulle begin om internasionale vertroue in die ekonomie te ondermyn, hulle berokken verhoudinge met een van die mees progressiewe en demokratiese state in Afrika skade en hulle takel die intergemeenskapsversoening af waaraan president Mendela so hard gewerk het om te bevorder."
Benewens die erfenis van Mandela wat in gevaar verkeer, is FW de Klerk insgelyks bekommerd oor "die gebrek aan respek wat Malema teenoor die ANC-leierskap betoon".